পুরভোটে ব্যাপক সন্ত্রাসের প্রতিবাদে ধর্মঘটের রাস্তায় গেল বামেরা। আগামী ৩০ এপ্রিল, বৃহস্পতিবার বাংলা বনধের ডাক দিয়েছে সিটু সহ দশটি বাম শ্রমিক সংগঠন। আগে ওই দিনই পরিবহণ ধর্মঘটের ডাক দিয়েছিল  শ্রমিক সংগঠনগুলি। পুরভোটে সন্ত্রাসের অভিযোগে এবার ওই ধর্মঘটকেই সাধারণ ধর্মঘটে পরিণত করা হয়েছে। ধর্মঘটকে সমর্থন করছে কংগ্রেসের শ্রমিক সংগঠন আইএনটিউইউসি। এদিকে, কাটোয়ায় ভোট তাণ্ডবে ৩৯ জনকে গ্রেফতার করল পুলিস। গতকাল কাটোয়ায় গুলিবিদ্ধ হয়ে মারা যান তৃণমূল কর্মী ইন্দ্রজিত্‍ সিংহ। তৃণমূল কর্মী খুনের ঘটনায় গ্রেফতার করা হয়েছে তিন জনকে। এছাড়া গুলি ও বোমার আঘাতে গুরুতর আহত আরও পাঁচ জন। আগ্নেয়াস্ত্র নিয়ে হামলার ঘটনায় গ্রেফতার করা হয়েছে ছয় জনকে। এছাড়া আটটি  ইভিএম ভাঙার জন্য  তিরিশ জনকে গ্রেফতার করা হয়েছে। আজ মৃত তৃণমূল কর্মীর বাড়িতে যাবেন ফিরহাদ হাকিম।